
Text rozhodnutia
Súd: Krajský súd Trnava Spisová značka: 3Tos/23/2016 Identifikačné číslo súdneho spisu: 2516010034 Dátum vydania rozhodnutia: 08. 03. 2016 Meno a priezvisko sudcu, VSÚ: JUDr. Janka Klčová ECLI: ECLI:SK:KSTT:2016:2516010034.1 Uznesenie Krajský súd v Trnave v senáte zloženom z predsedníčky senátu JUDr. Janky Klčovej a sudcov JUDr. Daniely Šramelovej a JUDr. Kataríny Stanislavskej, v trestnej veci proti obvinenému N. L. pre prečin krádeže podľa § 212 odsek 1, odsek 3 písm. b/ Trestného zákona v štádiu pokusu podľa § 14 odsek 1 Trestného zákona a prečin porušovania domovej slobody podľa § 194 odsek 1, odsek 2 písm. a/ Trestného zákona s poukazom na § 138 písm. e/ Trestného zákona, o sťažnosti obvineného proti uzneseniu Okresného súdu Piešťany zo dňa 24.02.2016 sp. zn. 16T/1/2016 na neverejnom zasadnutí konanom dňa 08.03.2016 takto r o z h o d o l : Podľa § 193 odsek 1 písm. c/ Trestného poriadku sa sťažnosť obvineného N. L., nar. XX.XX.XXXX, z a m i e t a. o d ô v o d n e n i e : Napadnutým uznesením súd I. stupňa, po podaní obžaloby, podľa § 238 odsek 3 Trestného poriadku rozhodol, že obvinený N. L. sa naďalej ponecháva vo väzbe z dôvodov uvedených v podľa § 71 odsek 1 písm. a/, písm. c/ Trestného poriadku. Zároveň, podľa § 79 odsek 3 Trestného poriadku zamietol žiadosť obvineného o prepustenie z väzby na slobodu. Podľa § 80 odsek 1 písm. c/ Trestného poriadku nenahradil väzbu obvineného dohľadom probačného a mediačného úradníka. Proti tomuto uzneseniu zahlásil po jeho vyhlásení sťažnosť obvinený, ktorú do času rozhodovania krajského súdu bližšie neodôvodnil. Okresný prokurátor sa vzdal sťažnosti. Krajský súd na základe včas podanej sťažnosti obvineným podľa § 192 odsek 1 Trestného poriadku preskúmal správnosť výrokov napadnutého uznesenia, proti ktorým podal sťažovateľ sťažnosť, ako aj konanie týmto výrokom predchádzajúce a dospel k záveru, že sťažnosť obvineného nie je dôvodná. Preskúmaním obsahu spisového materiálu krajský súd zistil, že proti obvinenému N. L. sa vedie trestné stíhanie pre prečin krádeže podľa § 212 odsek 1, odsek 3 písm. b/ Trestného zákona v štádiu pokusu podľa § 14 odsek 1 Trestného zákona a prečin porušovania domovej slobody podľa § 194 odsek 1, odsek 2 písm. a/ Trestného zákona s poukazom na § 138 písm. e/ Trestného zákona a to na skutkovom základe uvedenom naposledy nielen v obžalobe Okresnej prokuratúry Piešťany zo dňa 15.02.2016 sp. zn. Pv 884/15/2204-28 ale aj v odôvodnení napadnutého uznesenia. Súd I. stupňa napadnutým uznesením podľa § 238 odsek 3 Trestného poriadku po podaní obžaloby rozhodol o ďalšom trvaní väzby, ktorá povinnosť mu vyplýva zo zákona. Pri výsluchu, ktorý predchádzal vydaniu napadnutého uznesenia, obvinený žiadal o prepustenie z väzby na slobodu a to z dôvodov uvedených aj v jeho písomnej žiadosti zo dňa 10.02.2016, ktorá bola predložená prokurátorom na rozhodnutie súdu. V tejto žiadosti poukázal na zásadu prezumpcie neviny, na to, že trvaním väzby sa oslabujú pôvodné dôvody vzatia do väzby a tiež na Nález Ústavného súdu SR zo dňa 15.06.2013 sp. zn. 1 ÚS 47/2013. Taktiež pri výsluchu namietal skutkové zistenia, nakoľko nepopiera, že v kritickom čase vstúpil na pozemok poškodeného, kde bol aj zadržaný, avšak dôvodom tohto bola skutočnosť, že mu tam zabehol pes. Ako vyplýva z obsahu spisového materiálu obvinený bol vzatý do väzby uznesením sudcu pre prípravné konanie Okresného súdu Piešťany zo dňa 11.12.2015 sp. zn. Tp/42/2015 v spojitosti s uznesením Krajského súdu Trnava sp. zn. 3Tpo/98/2015 zo dňa 17.12.2015 z dôvodu § 71 odsek 1 písm. a/, písm. c/ Trestného poriadku. Týmito rozhodnutiam súdy oboch stupňov zhodne skonštatovali, že v prejednávanej veci je dôvodné podozrenie, že obvinený sa dopustil trestnej činnosti, ktorá mu je kladená za vinu, poukázali pritom na konkrétne usvedčujúce dôkazy. Taktiež súdy oboch stupňov konštatovali, že dôvody väzby v zmysle § 71 odsek 1 písm. a/, písm. c/ Trestného poriadku sa viažu nielen k charakteru trestnej činnosti, ktorá je obvinenému kladená za vinu, ale aj k osobe obvineného. Jedná sa o osobu bez pracovného pomeru, ktorý nemá trvalý príjem, nemá trvalé bydlisko, doposiaľ bol 30-krát súdne trestaný, väčšinou pre majetkovú trestnú činnosť. V súčasnej dobe sa proti nemu vedú aj ďalšie trestné stíhania. Na základe vyššie uvedeného súd I. stupňa v odôvodnení napadnutého uznesenia správne skonštatoval, že od času rozhodovania o vzatí obvineného do väzby uplynula len doba cca 2 mesiacov, po ktorú nedošlo k žiadnej takej zmene, ktorá by existenciu dôvodov väzby spochybňovala. Súd I. stupňa správne vyhodnotil osobu obvineného a jeho trestnú minulosť a správne poukázal aj v tomto štádiu konania na existenciu dôvodnej obavy, že by obvinený, v prípade prepustenia z väzby na slobodu pokračoval v páchaní trestnej činnosti. V tomto smere krajský súd v celom rozsahu poukazuje na odôvodnenie napadnutého uznesenia, s ktorým sa v podrobnostiach stotožňuje. Nad rámec odôvodnenia napadnutého uznesenia k existencii dôvodu väzby v zmysle § 71 odsek 1 písm. a/ Trestného poriadku krajský súd uvádza, že na základe doteraz zadokumentovaných dôkazov nemožno akceptovať obranu obvineného, že už 20 rokov býva na tej iste adrese, ktorá je známa aj polícii aj Mestskému úradu v Rajci. V tejto súvislosti je potrebné poukázať na to, že obvinený nemá trvalé bydlisko, zo zápisnice o jeho výsluchu zo dňa 10.12.2015 vyplýva, že nemá ani prechodné bydlisko, uvádza len adresu na doručovanie. Tieto skutočnosti, spolu so zistením, že v priebehu mesiacov október až november 2015 sa na krátku dobu ubytoval v U. N. v obci L. odôvodňujú obavu, že v prípade prepustenia na slobodu, by sa obvinený vyhýbal trestnému stíhaniu tým, že by sa zdržiaval na neznámom mieste. Na základe zadokumentovaného spisového materiálu nemal krajský súd žiadnu pochybnosť o tom, že u obvineného N. L. sú v preskúmávanej veci dané tak formálne ako aj materiálne dôvody väzby aj v tomto štádiu trestného konania. Naďalej pretrváva dôvodné podozrenie, že sa dopustil trestnej činnosti tak ako mu je kladená za vinu v obžalobe. Vo vzťahu k obrane obvineného ohľadom stíhaného skutku aj krajský súd poukazuje na to, že rozhodovanie o väzbe nie je rozhodovaním o vine, tak ako na to poukázal okresný súd v odôvodnení napadnutého uznesenia. Za správne a zákonné považuje krajský súd preskúmávané výroky v bodoch 2/ a 3/ napadnutého uznesenia, keď vzhľadom na osobu obvineného sa stotožňuje aj s názorom, že v jeho prípade nemožno v prejednávanej veci účel väzby dosiahnuť ani dohľadom probačného a mediačného úradníka. Týmto inštitútom nemožno účinne zabrániť obvinenému v páchaní ďalšej trestnej činnosti, ani v tom, aby sa vyhýbal trestnému stíhaniu. Zamietnutie žiadosti obvineného o prepustenie z väzby na slobodu je založené na rovnakých dôvodoch ako výrok v bode 1/ napadnutého uznesenia. Pretože krajský súd nezistil žiadne také skutočnosti, ktoré by odôvodňovali zrušenie alebo zmenu napadnutého uznesenia, okresný súd dodržal aj zákonný procesný postup, preto sťažnosť obvineného krajský súd ako nedôvodnú zamietol. Poučenie: Proti tomuto uzneseniu nie je prípustný ďalší riadny opravný prostriedok.

